WASE 113
Bibi na Gugumatua—iVakatautauvata ni Taledi
-
VOSA VAKATAUTAUVATA NI TALEDI
A cavuta o Jisu vei ratou na va na yapositolo e dua tale na vosa vakatautauvata ni ratou se tiko voli ena Ulunivanua ni Veiolive. Ena vica na siga sa oti ni se tiko e Jeriko, a tukuna na vosa vakatautauvata me baleta na mina me vakaraitaka kina ni se bera sara na Matanitu ni Kalou. E tiko eso na ka e tautauvata kina na vosa vakatautauvata qori kei na kena sa qai cavuta qo. Ena saumi kina na taro me baleta nona tiko kei na icavacava ni veika vakavuravura. E dodonu me uqeti ratou na tisaipeli me ratou gumatuataka na ilesilesi e tataunaki vei ratou.
E tekivu o Jisu ena nona kaya: “[E] vaka ga e dua na tamata e vakarau lako i vanuatani, e kacivi ratou nona dauveiqaravi qai tataunaka vei ratou na ka kece e taukena.” (Maciu 25:14) Sa vakatauvatani koya oti o Jisu ina tamata e gole e vanuatani me “lai vakadeitaka nona itutu vakatui,” ratou kila gona na yapositolo ni dusi koya tiko na “tamata” ya.—Luke 19:12.
Ni bera ni gole i vanuatani na tamata ya, e tataunaka vei ratou na nona dauveiqaravi na nona iyau talei. Ena tolu veimama na yabaki ni cakacaka vakaitalatala i Jisu, e vakaliuca na vunautaki ni itukutuku vinaka ni Matanitu ni Kalou, e vakavulici ratou tale ga kina nona tisaipeli. Ia sa na gole qo, e nuidei ni ratou na tomana tiko ga na cakacaka ratou vakavulici kina.—Maciu 10:7; Luke 10:1, 8, 9; vakatauvatana Joni 4:38; 14:12.
Ena vosa vakatautauvata, e wasea vakacava na tamata ya na ka e taukena? E tukuna o Jisu: “E solia e lima na taledi vua e dua, e rua vua tale e dua, e dua vua e dua tale. E solia me vakatau ena ka ratou dui rawata, sa qai lako i vanuatani.” (Maciu 25:15) Na cava eratou na cakava na dauveiqaravi ena iyau e tataunaki vei ratou? Vakacava eratou na gugumatua ni cakacakataka me vakalevutaki kina na iyau ni nodratou turaga? E kaya o Jisu vei ratou na yapositolo:
“Totolo wale ga nona lako o koya e soli vua e lima na taledi me lai cakacakataka na taledi qori, mani rawata kina e lima tale. E vaka kina o koya e soli vua e rua, ni lai rawata e rua tale. Ia o koya e soli vua e dua, e kelia na qara qai buluta kina na ilavo nei nona turaga.” (Maciu 25:16-18) Na cava e yaco ni lesu mai nodratou turaga?
E tomana o Jisu: “Sa dede sara sa qai lako mai na nodratou turaga me raica nodratou cakacaka.” (Maciu 25:19) Na imatai kei na ikarua ni dauveiqaravi erau solia nodrau vinaka taucoko ‘ni vakatau ena ka rau dui rawata.’ Erau gugumatua qai daucakacaka, erau cakacakataka vinaka na iyau e tataunaki vei rau. O koya e soli vua e lima na taledi, e rawata tale mai e lima, vaka tale ga kina o koya e soli vua e rua, e rawata tale kina e rua. (Ena gauna makawa, rauta ni 19 na yabaki nona cakacaka e dua me rawata kina e dua na taledi.) E vakacaucautaki rau na nodrau turaga: “Vinaka vakalevu. O iko na dauveiqaravi vinaka qai yalodina! O a dina ena ka lailai. Au na lesia mo lewa e levu tale na ka. Mo marau vata kei na nomu turaga.”—Maciu 25:21.
Ia e duidui na dauveiqaravi e soli vua e dua na taledi. E kaya: “Noqu turaga, au kila ni oni turaga yalodredre, oni dau tamusuka na ka oni sega ni kaburaka, oni dau kumuna tale ga na ka ena vanua oni sega ni cebuceburaki kina. Ena levu ni noqu rere au a lai buluta kina na nomuni taledi. Qo, ni taura tale.” (Maciu 25:24, 25) E sega mada ga ni vakacuruma na ilavo ena baqe me bau rawa tubu kina nona turaga.
Sa rauta me vakatokai koya nona turaga me “dauveiqaravi ca qai vucesa.” E mani kau laivi na ka e tu vua me soli vei koya e gugumatua. Sa qai vakarota na turaga: “O koya e tu vua na ka ena soli vakalevu vua me sega ni taqea rawa. Ia o koya e sega vua na ka, ena kau laivi na ka mada ga e bau tu vua.”—Maciu 25:26, 29.
Levu na ka me ratou vakasamataka na tisaipeli i Jisu, wili kina na vosa vakatautauvata qo. Ratou kila ni talei dina na itavi dokai ni veivakatisaipelitaki e tataunaka vei ratou o Jisu. E vinakata me ratou gumatua ena itavi dokai qo. E sega ni tukuna tiko o Jisu me tautauvata na ka me ratou cakava ena vunautaki ni itukutuku vinaka. Me vaka ga e laurai ena vosa vakatautauvata, e dodonu me ratou solia nodratou vinaka taucoko “me vakatau ena ka ratou dui rawata.” Ia o Jisu e sega ni taleitaki koya e “vucesa,” qai sega ni cakacakataka vinaka na iyau ni nona Turaga.
Dua na ka nodratou marau na yapositolo ni tukuna o Jisu: “O koya e tu vua na ka ena soli vakalevu vua”!
ssw_Latn fij_Latn unk fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn